**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos „ŽEMYNOS“ GIMNAZIJOS pavadinimo pakeitimo, NUOSTATŲ IR VEIKLOS MODELIO PATVIRTINIMO“ PROJEKTO**

**1. Projekto rengimą paskatinusios priežastys.** Šis sprendimo projektas parengtas, siekiant įgyvendinti Klaipėdos miesto savivaldybės (toliau – Savivaldybė) strateginės plėtros teisės aktus ir formuoti gyventojų poreikius atitinkantį bendrojo ugdymo mokyklų (toliau – mokyklos) tinklą.

**2. Parengto projekto tikslai ir uždaviniai.** Tikslas – užtikrinti Savivaldybės mokyklose taikomų ugdymo metodų ir įgyvendinamų ugdymo programų įvairovę. Uždavinys – patvirtinti pakeistą Klaipėdos „Žemynos“ gimnazijos pavadinimą, nuostatus ir veiklos modelį.

1. **Kaip šiuo metu yra teisiškai reglamentuojami projekte aptarti klausimai.** Šis sprendimo projektas parengtas, vykdant Klaipėdos miesto ekonominės plėtros strategijos įgyvendinimo veiksmų plano iki 2030 metų, patvirtinto Savivaldybės tarybos 2018-04-26 sprendimu Nr. T2-86, 2.2.2 ir 2.2.3 papunkčiais nustatytas priemones. Šiuo teisės aktu numatyta Savivaldybėje plėtoti inovatyvią ir ateities ekonomikos poreikius atitinkančią švietimo, mokslo ir studijų sistemą, kurti Klaipėdos universiteto gimnaziją, stiprinti gamtos mokslų, technologijų, inžinerijos, matematikos ir menų (toliau – STEAM) mokyklų tinklą.
2. **Kokios numatomos naujos teisinio reglamentavimo nuostatos ir kokių rezultatų laukiama.** Šiuo sprendimo projektu bus:

– kuriama Klaipėdos universiteto gimnazija Klaipėdos „Žemynos“ gimnazijos veiklos pagrindu. Dėl šios priežasties keičiamas Klaipėdos „Žemynos“ gimnazijos pavadinimas ir ji pavadinama Klaipėdos universiteto „Žemynos“ gimnazija (toliau – Gimnazija), atsižvelgus į Savivaldybės mokyklų tinklo pertvarkos 2021–2025 metų bendrojo plano projektą, kurį parengė Savivaldybės mero 2020-12-30 potvarkiu Nr. M-78 sudaryta darbo grupė. Vadovaujantis lietuvos Respublikos civilinio kodekso 2.43 straipsnio 1 dalimi apie „Žemynos“ gimnazijos pavadinimo pakeitimą vieną kartą viešai bus pranešta Gimnazijos interneto svetainėje;

– tvirtinami Gimnazijos nuostatai, parengti pagal Nuostatų, įstatų ar statutų įforminimo reikalavimus, patvirtintus Lietuvos Respublikos švietimo, mokslo ir sporto ministro 2011-06-29 įsakymu Nr. V-1164;

* įteisinamas Gimnazijos veiklos modelis (toliau – Modelis), kurį vykdant, Gimnazijoje bus įgyvendinamas pagilintas STEAM mokslų srities ugdymo turinys, padedant Klaipėdos universiteto (toliau – Universitetas) mokslininkams, kuriems už pedagoginį darbą bus mokamas darbo užmokestis. Taip pat bus ugdoma mokinių asmens branda ir teigiamos vertybinės nuostatos, taikant Lietuvos Respublikos švietimo, mokslo ir sporto ministro 2015-06-17 įsakymu Nr. V-638 patvirtintos Klasikinio ugdymo sampratos elementus.

Patvirtinus šį sprendimo projektą, Klaipėdos mieste bus užtikrinamas planingas Savivaldybės teisės aktų įgyvendinimas, formuojamas įvairius gyventojų ugdymosi poreikius tenkinančių mokyklų tinklas, užtikrinama Gimnazijos ir Universiteto bendruomenių partnerystė, siekiant padėti mokiniams pasirengti ir studijuoti Universitete miesto ekonomikos poreikius bei prioritetines plėtros sritis atitinkančias mokslų ir studijų programas.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Neigiamų priimto sprendimo pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.** Šiam sprendimui įgyvendinti kitų teisės aktų nereikia.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.** Šiuo sprendimo projektu tvirtinamo Modelio įgyvendinimui reikalingos tikslinės Savivaldybės biudžeto lėšos ugdymo procese dalyvaujančių Universiteto dėstytojų darbo užmokesčiui. 2021 m. 4 mėnesiams (skaičiuojant nuo rugsėjo 1 d.) minėtos lėšos yra suplanuotos Savivaldybės 2021–2023 metų strateginio veiklos plano, patvirtinto Savivaldybės tarybos 2021-04-25 sprendimu Nr. T2-24, 10 programoje „Ugdymo proceso ir aplinkos užtikrinimas“. Nuo 2024 m. lėšų poreikis Universiteto dėstytojų darbo užmokesčiui bus stabilus (74,7 tūkst. Eur per metus), nes bus įvesti Modelyje numatyti 3,93 etato ir Universiteto dėstytojų pagalba bus teikiama visiems I–IV klasių Gimnazijos mokiniams.

Taip pat reikalingos kasmetinės lėšos mokymosi priemonių praktinei-tiriamajai veiklai Universiteto aplinkose įsigijimui, kadangi mokinių, vykdančių veiklas Universitete skaičius bus nemažas, Universitetas bus nepajėgus tiek studentus, tiek gimnazistus aprūpinti laboratoriniams darbams reikalingomis priemonėmis. Gimnazijai lėšų, skirtų mokymo priemonių įsigijimui, irgi neužteks, nes jos bus panaudotos praktinėms veikloms, atliekamoms Gimnazijos laboratorijoje ir kitose mokomosiose aplinkose. Šių lėšų poreikis numatomas toks pat, kaip ir Baltijos gimnazijos universitetinėms inžinerinio ugdymo klasėms (2,0 tūkst. Eur per metus).

Sėkmingam Modelio įgyvendinimui yra poreikis gerinti Gimnazijos edukacines erdves, siekiant racionaliai panaudoti Modelio įgyvendinimui skirtas lėšas ir užtikrinti efektyvų visiems mokiniams prieinamą moksliniais tyrimais grindžiamą mokymą. Įvertinus gimnazijos turimas mokomąsias aplinkas, nustatyta, kad, rekonstravus vieną iš didžiausių gimnazijos mokomųjų kabinetų ir jame įrengus mokomąjį (amfiteatrinį) kabinetą, teoriniuose užsiėmimuose (ypač Universiteto dėstytojų vedamuose) vienu metu galės dalyvauti 80 mokinių (apie 3 klases). Šio kabineto įrengimui reikėtų 21,8 tūkst. Eur (vienos sienos griovimas, patalpos remonto darbai už 7,0 tūkst. Eur, amfiteatrinės pakylos konstrukcijos gamyba ir montavimas už 10,0 tūkst. Eur, konferencinės paskirties kėdžių (80 vnt.) įsigijimas už 4,8 tūkst. Eur). Taip pat yra poreikis Gimnazijoje įrengti antrąją gamtamokslinę laboratoriją (įvertintos ir Universiteto laboratorijų galimybės), nes šiuo metu gimnazijoje yra įrengta tik viena laboratorija, o gilinant STEAM krypties mokymą, gamtamokslinių (fizikos, chemijos, biologijos) dalykų praktiniai užsiėmimai bus vykdomi, mokinius dalinant grupėmis, praktinėms veikloms pagal Modelį turės būti skiriama ne mažiau kaip 10 % dalykų mokymui per mokslo metus skirtų valandų. Laboratorijos įrengimui reikėtų 40,0 tūkst. Eur (grindų, sienų, pakabinamų lubų, apšvietimo atnaujinimas, durų angos iškirtimas ir durų statymas už 11,0 tūkst. Eur, šalto-karšto vandens įvedimas už 3,5 tūkst. Eur, gaminamos ir montuojamos laboratorinės spintos (3 vnt.) ir specializuoti stalai (11 vnt.) už 25,5 tūkst. Eur). Atnaujinant Gimnazijos mokymo aplinkas, papildomai gali būti naudojamos Europos Sąjungos struktūrinių fondų, nacionalinių ir tarptautinių švietimo programų, verslo įmonių ir asociacijų, Gimnazijos paramos ar kitos lėšos.

Iš viso numatomas toks lėšų poreikis:

|  |  |
| --- | --- |
| Priemonė | Lėšos (tūkst. Eur) |
| 2021 m. (patvirtintos4 mėnesiams) | Poreikis  |
| 2022 m. | 2023 m. | 2024 m. ir toliau kasmet |
| Universiteto dėstytojų darbo užmokestis | **11,6** (1,82 etato)  | **44,7** (etatų augimas1,87–3,28)  | **66,8** (etatų augimas 3,28–3,93) | **74,7** (3,93 etato) |
| Mokymo priemonių veikloms Universitete įsigijimas | – | 2,0 | 2,0 | 2,0 |
| Mokymo aplinkos gerinimas: |
| Mokomojo (amfiteatrinio) kabineto įrengimas | – | 21,8 | – | **–** |
| Gamtamokslinės laboratorijos įrengimas | – | – | 40,0 | **–** |
| **Iš viso** | **11,6** | **68,5** | **108,8** | **76,7** |

Lėšos Universiteto dėstytojų darbo užmokesčiui skaičiuotos, tokiu pat principu, kaip jos yra skaičiuojamos Universiteto dėstytojams, mokantiems Baltijos gimnazijos universitetinių inžinerinio ugdymo klasių mokinius (formulė: (etato dydis x 8,27 (koeficientas) x 177,0 (pareiginės algos bazinis dydis) + 7 % (dalis pagal planavimo principus mokytojų priedams ir priemokoms mokėti) + 1,47 % (įmokų socialiniam draudimui dalis)) x mėnesių skaičius). Keičiantis darbo užmokesčio skaičiavimo metodikai teisės aktų nustatyta tvarka, gali keistis ir lėšų Universiteto dėstytojų darbo užmokesčiui poreikis.

Išlaidas, susijusias su pavadinimo ir nuostatų pakeitimu, Gimnazija padengs iš jai skirtų asignavimų ir papildomų Savivaldybės biudžeto lėšų nereikės.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).** Dėl Gimnazijos pavadinimo, teisinės formos ir veiklos krypčių, apibrėžtų Modelyje ir nuostatų projekte, buvo susitarta Savivaldybės atstovų, Universiteto ir „Žemynos“ gimnazijos bendruomenių 2021-05-10 nuotoliniame susitikime (2021-05-18 protokolas Nr. ADM1-199). Modelio projektas buvo derinamas su Universiteto rektoriaus įgaliota Studijų prorektore dr. Sonata Mačiulskyte. Modelio projektui pritarė „Žemynos“ gimnazijos mokytojų taryba (2021-05-19 protokolas Nr. V6-3), teigiamai, kaip ir nuostatų projektą, įvertino „Žemynos“ gimnazijos taryba (2021-06-22 protokolas Nr. V4-5).

Šis sprendimo projektas buvo derinamas su Savivaldybės administracijos specialistais.

**9. Sprendimo projekto autorius ar autorių grupė, sprendimo projekto iniciatoriai.** Šį sprendimo projektą inicijavo Savivaldybė, Universitetas ir „Žemynos“ gimnazijos bendruomenė.

**10. Kiti reikalingi pagrindimai ir paaiškinimai.** Nėra.

PRIDEDAMA:

1. Teisės aktų, nurodytų sprendimo projekto įžangoje, išrašas, 2 lapai.
2. Klaipėdos miesto savivaldybės tarybos 2020 m. gruodžio 22 d. sprendimo Nr. T2-297 „Dėl Klaipėdos „Žemynos“ gimnazijos nuostatų patvirtinimo“ išrašas, 11 lapų.
3. Viešųjų svarstymų protokolai, 4 lapai.

Švietimo skyriaus vedėja Laima Prižgintienė